google/wiki40b huggingface dataset:
Ζαν-Φρανσουά Ερναντές

Ποδοσφαιρική καριέρα

Γεννημένος στην Τουρ, ο Ερναντές αγωνίστηκε για λογαριασμό των Τουλούζ ΦΚ, ΦΚ Σοσό και Ολιμπίκ Μαρσέιγ στην Γαλλία, σημειώνοντας συνολικό αριθμό συμμετοχών στην Λιγκ 1 της τάξεως των 177 αναμετρήσεων, στην διάρκεια των οποίων σημείωσε τρία τέρματα με τα χρώματα των δύο πρώτων του ομάδων. Στην διάρκεια της σεζόν 1995–96 βοήθησε στην άνοδο της Μαρσέιγ στην Λιγκ 1, τερματίζοντας ως δευτεραθλήτρια της Λιγκ 2.
Τον Ιανουάριο του 1998, ο Ερναντές μετακόμισε στην Ισπανία, όπου και πέρασε αγωνιζόμενος το υπόλοιπο της καριέρας του. Ξεκίνησε αγωνιζόμενος με τα χρώματα της ΣΝ Κομποστέλα, πραγματοποιώντας το ντεμπούτο του στην Πριμέρα Ντιβιζιόν κατά την διάρκεια της 4ης αγωνιστικής, εισερχόμενος ως αλλαγή στο 14ο λεπτό μιας εκτός έδρας ισοπαλίας με σκορ 1–1 απέναντι στην Ρεάλ Οβιέδο,, σε μια σεζόν κατά την οποία οι Γαλικιανοί τελικώς υποβιβάστηκαν.
Στην διάρκεια των επομένων τεσσάρων ετών, ο Ερναντές βρέθηκε αγωνιζόμενος μεταξύ της Πριμέρα Ντιβιζιόν και της Σεγούντα Ντιβιζιόν, με τα χρώματα των Ράγιο Βαγιεκάνο και Ατλέτικο Μαδρίτης. Αποσύρθηκε από την ενεργό δράση το 2002, σε ηλικία 33 ετών.

Προσωπική ζωή

Ο υιός του Ερναντές, Λυκά, είναι επίσης ποδοσφαιριστής, ενώ, επίσης, αγωνίζεται στην θέση του αμυντικού. Αγωνίστηκε σε επίπεδο νέων με τα χρώματα της Ατλέτικο Μαδρίτης.
Grégoire (τραγουδιστής)

Βιογραφία

Σε ηλικία 8 ετών, ο μεγαλύτερος αδερφός του Ludovic τού μαθαίνει πιάνο, χρησιμοποιώντας τα τραγούδια Let It Be, Imagine και Your Song.
Είναι το τέταρτο παιδί μιας οικογένειας αγοριών, από τους οποίους ο μεγαλύτερος γιος πέθανε μετά από ατύχημα σε ηλικία 33 ετών στις 4 Δεκεμβρίου 2002 και ο τρίτος σε ηλικία γιος αυτοκτόνησε σε ηλικία 32 ετών στις 29 Ιανουαρίου 2007.
Ο Grégoire έχει πτυχίο στις εφαρμοσμένες ξένες γλώσσες (LEA) - αγγλικά και γερμανικά. Φοίτησε στο λύκειο Saint-Vincent στο Σενλίς.

Προσωπική ζωή

Ο Grégoire παντρεύτηκε στις 25 Αυγούστου 2012 την Éléonore de Galard. Έχουν αποκτήσει δυο παιδιά : τον Paul (19 Νοεμβρίου 2012) και την Léopoldine (17 Σεπτεμβρίου 2014).

Πολιτική

Ο Grégoire ήταν υποψήφιος στις δημοτικές εκλογές στο Σενλίς το 2014 με τον συνδυασμό της Pascale Loiseleur (δεξιά). Δεν εξελέγη στο δημοτικό συμβούλιο καθώς κατέλαβε την 28η θέση από ένα σύνολο 33 υποψηφιοτήτων.
Τελικά έγινε δημοτικός σύμβουλος στο Σενλίς μετά την απομάκρυνση ενός δημοτικού συμβούλου (του Martin Battaglia) το 2017 και συμμετείχε στο πρώτο διοικητικό συμβούλιο της πόλης του Σενλίς στις 27 Ιανουαρίου 2017.
Νίκος Ζιώγαλας

Βιογραφία

Γεννήθηκε στις 4 Ιουλίου 1953 και κατάγεται από τη Φυτεία Ημαθίας, ένα ορεινό χωριό στις πλαγιές του Βερμίου, 15χλμ. ΒΔ από τη Βέροια. Στις αρχές της δεκαετίας του 1970, εγκατέλειψε την "επαρχία της Βέροιας" -όπως συνήθιζε να λέει- για να ανακαλύψει την Αθήνα, με την ανεμελιά και την περιέργεια της εφηβικής ηλικίας. Μουσικά έχει καταφέρει να συνδυάσει παραδοσιακή μουσική με ήχους rock και ηλεκτρονικούς. Mερικές από τις μεγαλύτερες επιτυχίες του είναι τα τραγούδια: «Σαν star του σινεμά», «Πάρε με απόψε πάρε με», «Βασιλική», «Βέροια, Θεσσαλονίκη, Αθήνα», «Πέρασε η μπόρα» κ.α.
Πιερ ντ’ Ομπισόν

Βιογραφία

Γεννήθηκε το 1423 στο Μοντέιγ ο Βικόντ της κεντρικής Γαλλίας και καταγόταν από ιστορική οικογένεια ευγενών. Ήταν το πέμπτο τέκνο του Ρενώ ντ' Ομπισόν και της Μαργαρίτας de Rochechouart. Σχετικά με την παιδική του ηλικία δεν υπάρχουν αξιόπιστες αναφορές. Φέρεται να εισήλθε στο τάγμα των Ιωαννιτών γύρω στο 1450 και μετά από αρκετά χρόνια υπηρεσίας κατά τα οποία ανέλαβε διάφορες θέσεις, ανακηρύχτηκε στις 8 Ιουνίου του 1476 ως ο τεσσαρακοστός μέγας μάγιστρος των ιπποτών της Ρόδου.
Τον Μάιο του 1480 ηγήθηκε της άμυνας της Ρόδου κατά τη διάρκεια της πολιορκίας από ισχυρές οθωμανικές δυνάμεις υπό τους πασάδες Μεσίχ και Γεδίκ Αχμέτ. Η πολιορκία διήρκησε μέχρι τον Αύγουστο του ίδιου έτους και βρήκε νικητές τους Ιωαννίτες, γεγονός που προσέδωσε μεγάλες τιμές στον ντ' Ομπισόν, ο οποίος μάλιστα τραυματίστηκε σοβαρά κατά τη διάρκεια των μαχών. Αμέσως μετά την απόσυρση των οθωμανικών δυνάμεων, μερίμνησε για την ανοικοδόμηση της πόλης και των οχυρώσεων. Το 1489 χειροτονήθηκε καρδινάλιος εξασφαλίζοντας μάλιστα περαιτέρω προνόμια για το ιπποτικό του τάγμα ενώ το 1495 ανακηρύχτηκε από τον πάπα Αλέξανδρο ΣΤ' αρχιστράτηγος μιας ενδεχόμενης εκστρατείας εναντίον της Οθωμανικής Αυτοκρατορίας αν και οι Ιωαννίτες ιππότες βρίσκονταν από το 1482 ( χρονιά που ο διεκδικητής του οθωμανικού θρόνου Τζεμ Σουλτάν κατέφυγε στη Ρόδο μετά την ήττα από τον αδελφό του Βαγιαζίτ Β΄, ο οποίος στη συνέχεια κατέβαλε σεβαστό χρηματικό ποσό για να αποτραπεί η επάνοδος του αδελφού του στα οθωμανικά εδάφη ) σε ειρήνη με την Οθωμανική Αυτοκρατορία, η οποία ανανεώθηκε το 1497 με αποτέλεσμα να μην συμμετάσχουν ανοικτά στον Β' Βενετοτουρκικό πόλεμο. Κατά τη διάρκεια της θητείας του, προχώρησε σε εκτεταμένες διώξεις εναντίον της εβραϊκής κοινότητας της Ρόδου.
Πέθανε στις 3 Ιουλίου του 1503 στη Ρόδο και θάφτηκε σε μαυσωλείο εντός του ναού του Αγίου Ιωάννη Βαπτιστή. Ο τάφος του ντ' Ομπισόν καταστράφηκε λίγα χρόνια αργότερα, κατά την κατάκτηση της Ρόδου από τους Οθωμανούς.
Υποκειμενική επιβεβαίωση

Υποκειμενική επιβεβαίωση (αγγλ. Subjective validation), γνωστή και ως φαινόμενο προσωπικής επιβεβαίωσης, ονομάζεται η γνωστική προκατάληψη (cognitive bias) σύμφωνα με την οποία ένας άνθρωπος θεωρεί μία πρόταση ή κάποιο άλλο είδος πληροφορίας αληθή, αν αυτή έχει κάποιο σημαντικό νόημα ή σημασία για αυτόν. Με άλλα λόγια, η υποκειμενική επιβεβαίωση αφορά την τάση των ατόμων να συσχετίζουν δύο άσχετα μεταξύ τους συμβάντα (π.χ σύμπτωση), επειδή μία πεποίθηση, μία προσδοκία, ή μία υπόθεση απαιτεί κάποιον συσχετισμό. Η αρκετά σχετική με το Φαινόμενο Φόρερ έννοια, αποτελεί σημαντικό εργαλείο στο ψυχρό διάβασμα (cold reading). Θεωρείται ως το κύριο χαρακτηριστικό πίσω από όλες τις αναφορές σε υπερφυσικά φαινόμενα.
Ζακ Έφρον

Βιογραφία

Γεννήθηκε στο Σαν Λούις Ομπίσπο, στην Καλιφόρνια, στις 18 Οκτωβρίου 1987. Το πραγματικό του όνομα είναι Ζachary David Alexander Efron. Όταν οι γονείς του είδαν πως έχει ταλέντο στο τραγούδι τον άρχισαν μαθήματα. Σύντομα αυτό τον οδήγησε για μια εμφάνιση στην παραγωγή του "Gypsy", η οποία διήρκεσε 90 παραστάσεις. Μετά εμφανίστηκε στα: "Peter Pan", "θεία MAME", "Μαγαζάκι του Τρόμου" και "The Music Man". Γρήγορα ακολούθησαν εμφανίσεις σε τηλεοπτικές σειρές, συμπεριλαμβανομένων "Firefly" (2002), "ER" (1994), και "The Guardian" (2001). Μετά φιλοξενούμενος-με πρωταγωνιστές σε πολλά επεισόδια της σειράς "Summerland" (2004).
Ο Έφρον επίσης έπαιξε και σε άλλες ταινίες όπως το "The Big, Wide World of Carl Laemke" ,"Triple Play" και Hairspray. Ακόμα έχει πρωταγωνιστήσει και στο High School Musical 1,2,3 στο ρόλο του Troy Bolton που τον διάλεξε σε οντισιόν η Disney. Συμπρωταγωνίστρια του στο High School Musical είναι η Βανέσα Χάντζενς στο ρόλο της Γκαμπριέλα Μόντες στο μιούζικαλ. Η πιο πρόσφατες ταινίες του είναι το "17 ξανά" (17 again)και το Me and Orson Welles. Πρωταγωνίστησε και με μεγάλη επιτυχία στην ταινία " The Lucky One".

Βραβεία

MTV Movie Award for Best Breakthrough Performance, Βραβείο MTV Movie Καλύτερης Ερμηνείας Χωρίς Πουκάμισο, Βραβείο Teen Choice Πιο Καλοντυμένου στο Κόκκινο Χαλί, Βραβείο People's Choice Αγαπημένου Δραματικού Ηθοποιού, Βραβείο MTV Movie Καλύτερης Ανδρικής Ερμηνείας, Βραβείο People's Choice Αγαπημένου Ηθοποιού Κάτω των 25 Ετών, Κινηματογραφικό Βραβείο Teen Choice Καλύτερου Ηθοποιού - Ρομαντική Ταινία, Κινηματογραφικό Βραβείο Teen Choice Καλύτερου Ηθοποιού - Δράμα, Κινηματογραφικό Βραβείο Teen Choice Καλύτερου Κωμικού Ηθοποιού, Teen Choice Award for Choice TV: Breakout Star

Υποψηφιότητες

Βραβείο MTV Movie Καλύτερου Φιλιού, Βραβείο Broadcast Film Critics Association Καλύτερου Τραγουδιού, Βραβείο Σωματείου Ηθοποιών Καλύτερης Συνολικής Ερμηνείας σε Ταινία, Κινηματογραφικό Βραβείο Teen Choice Καλύτερου Φιλιού, Βραβείο Teen Choice Καλύτερου Χαμόγελου, Βραβείο Nickelodeon Kids' Choice Αγαπημένου Ηθοποιού σε Ταινία, Κινηματογραφικό Βραβείο Teen Choice Kαλύτερης Φωνής Ηθοποιού, Κινηματογραφικό Βραβείο Teen Choice Καλοκαιρινού Αστεριού: Άνδρας
Φέλις

Περιγραφή

Τα μέλη του γένους αυτού είναι όλα τα μικρά αιλουροειδή, με περισσότερη ή λιγότερη στενή ομοιότητα με τη γάτα.Το μικρότερο είδος είναι η Μαυροπόδαρη Αγριόγατα, με μήκος μικρότερο από 40cm και το μεγαλύτερο του γένους είναι η Αγριόγατα της ζούγκλας που φτάνει τα 94 cm μήκος. Τα είδη αυτά κατοικούν σε διάφορους βιότοπους, από τους βάλτους μέχρι και τις ερήμους. Γενικά τρέφονται με μικρά τρωκτικά, πτηνά και άλλα μικρά ζώα ανάλογα με την περιοχή που ζούνε.
Γενετικές μελέτες έδειξαν ότι τα μέλη τους γένους Αίλουρος, εξελίχθηκαν πριν από 8 με 10 εκατομμύρια χρόνια,πιθανότατα στη λεκάνη της Μεσογείου.
Ο Ευαγγελισμός της Θεοτόκου (Μπονφίλι)

Περιγραφή

Ο Μπονφίλι αναφέρεται για πρώτη φορά το 1445. Το έργο του ετούτο είναι από τα πρώτα που φιλοτεχνήθηκε. Φέρει τα χαρακτηριστικά λαμπερά χρώματα και την χαρμόσυνη διάθεση που συναντούμε και στα άλλα έργα του. Εικονίζει τον Άγιο Λουκά καθισμένο στη μέση ενώ γράφει. Δίπλα του βρίσκεται ένας μόσχος καθιστός και σκεπασμένος με ιερούς παπύρους. Δεξιά και αριστερά οι πρωταγωνιστές της χαρμόσυνης αναγγελίας του θαύματος, ο άγγελος και η Παναγία.
Πεντοζάλι

Το πεντοζάλι, ευρύτερα γνωστός και ως ο πεντοζάλης, είναι νησιώτικος, κρητικός χορός, διαδεδομένος σε ολόκληρη την Ελλάδα και κυρίως στην Κρήτη.
Ο πεντοζάλης χορεύεται από άνδρες και γυναίκες με μέτρο τα 2/4. Συνοδεύεται από πλήθος μελωδιών, τα γνωστά πεντοζάλια. Ονομάστηκε πεντοζάλι γιατί συμβολίζει το πέμπτο ζάλο (δηλαδή βήμα), όπως ειπώθηκε η θεωρούμενη πέμπτη κατά σειρά ελπίδα των Κρητικών για απελευθέρωση της Κρήτης από τους Τούρκους και όχι γιατί έχει πέντε βήματα, όπως λανθασμένα έχουν πει αρκετοί. Έχει δέκα βήματα, σε ανάμνηση της 10ης Οκτωβρίου του 1769, όπου και χορεύεται για πρώτη φορά στην Ανώπολη Σφακιών, οπότε λήφθηκε η απόφαση των Σφακιανών για την πραγματοποίηση της επανάστασης, και η μουσική του αποτελείται από δώδεκα μουσικές φράσεις (γυρίσματα ή σκοπούς) - ένα από αυτά είναι και αυτό που παραθέτουμε εμείς - προς τιμήν των δώδεκα πρωτεργατών της εξέγερσης. Αξιοσημείωτο είναι ότι μέχρι τις αρχές της δεκαετίας του 1960 οι κάτοικοι των επαρχιών Κισσάμου και Σελίνου όταν χόρευαν το πεντοζάλι, στο άκουσμα κάθε σκοπού της μουσικής του χορού, φώναζαν το όνομα του καπετάνιου που αντιστοιχούσε ο μουσικός σκοπός, τιμώντας έτσι τη μνήμη του Δασκαλογιάννη των βασικών συνεργατών του και της εξέγερσής των.  
Είναι καθαρά πολεμικός χορός και δηλώνει τον ξεσηκωμό, τη λεβεντιά, τον ηρωισμό και την ελπίδα. Αναφορές για την καταγωγή του χορού, γίνονται στους Μινωικούς Χορούς και τους Κουρήτες, οι οποίοι χορεύαν στα ίδια βήματα του σημερινού χορού με την Αρχαία Πυρρίχη, ενός ένοπλου χορού ανδρών και ιδίως της Αρχαίας Δωρικής πολιτείας. 
Ο Πυρρίχιος, ως δωρικός, πολεμικός χορός, χορευόταν και στην Αθήνα και στη Σπάρτη. Με το χρόνο διατηρήθηκε και διαμορφώθηκε ως «πεντοζάλης» και είναι ο χορός που χορεύεται τώρα στην Κρήτη.
Ο χορός αποτελείται από την εισαγωγή και τα ήρεμα βασικά βήματα. Ο Σιγανός χορεύεται, πολλές φορές με τη συνοδεία μαντινάδων, με αργά βήματα είτε προς τη φορά, είτε προς το κέντρο του κύκλου και στη συνέχεια καθώς ο ρυθμός γίνεται πιο γρήγορος, τα βήματα γίνονται κι αυτά πιο γρήγορα και πηδηχτά. Οι χορευτές αρχίζουν άλλοτε με το αριστερό πόδι και άλλοτε με το δεξί.
Οι κινήσεις του χορού είναι 10, από τις οποίες οι 8 είναι καθαρά βήματα και 2 κινήσεις των ποδιών στο κενό. Το μαύρο κρουσάτο μαντήλι που φορά στο κεφάλι ο χορευτής μαρτυρά τις θυσίες και τη γενναιότητα του κρητικού λαού.
Ισαβέλλα Β΄ της Ισπανίας

Κακή διακυβέρνηση και ανατροπή

Σε όλη την διάρκεια της βασιλείας της περιπλέχθηκε σε συνωμοσίες, ευνόησε ανάξιους στρατηγούς και υπουργούς και επανέφερε τους αντιπαθητικούς φιλοκληρικούς νόμους. Οι μέθοδοι αυτοί, η αυταρχικότητα και η ανικανότητά της την έκαναν εξαιρετικά μισητή στον λαό.
Όλα αυτά οδήγησαν στην επανάσταση του 1868, που μετά από μια μικρή αντίσταση των στρατηγών της, εκθρονίστηκε. Άλλα γεγονότα της βασιλείας της Ισαβέλλας ήταν ο πόλεμος με το Μαρόκο, επαναστατικές εξεγέρσεις σε Κούβα, Πουέρτο Ρίκο και πολλές πρόοδοι στα δημόσια έργα, ιδιαίτερα το οδικό δίκτυο, ώστε να διευκολυνθούν οι εμπορικοί δρόμοι.
Μετά την εξορία της (1868), οι Ισπανοί εκμεταλλεύτηκαν τον Γαλλο-Πρωσσικό πόλεμο και βρήκαν ως υποψήφιο μνηστήρα τον Λεοπόλδο των Χοεντσόλερν, κάτι που ο Γάλλος Ναπολέων Γ΄ δεν επέτρεψε, υποστήριζε όμως ο Γερμανός Όττο φον Μπίσμαρκ.
Η Ισαβέλλα εγκαταστάθηκε και ιδιώτευσε στο Παρίσι αφού χώρισε από τον ομοφυλόφιλο σύζυγο της, μένοντας παρ' όλα αυτά φίλη μαζί του μέχρι τον θάνατο του (1902). Το 1870 παραιτήθηκε από τα δικαιώματα της στον Ισπανικό θρόνο για λογαριασμό του μοναδικού της γιου, Αλφόνσου ΙΒ΄. Παρέμεινε στο Παρίσι, παρά την άνοδο του γιου της στον Ισπανικό θρόνο. Μία φορά επανήλθε, αλλά ο δόλιος χαρακτήρας της την περιέπλεξε σε νέες σκευωρίες και διώχθηκε οριστικά, κάνοντας μόνο πολύ προσωρινές επισκέψεις.
Τις τελευταίες μέρες της ζωής της βρέθηκε αντιμέτωπη με τα συζυγικά προβλήματα της μικρότερης κόρης της.
Στέλιος Κίτσιου

Σε συλλογικό επίπεδο

Ξεκίνησε την ενασχόλησή του με το ποδόσφαιρο, στα 14 του χρόνια, στην ομάδα του Παύλου Μελά. Στη συνέχεια εντάχθηκε στις ακαδημίες του ΠΑΟΚ, αγωνίστηκε στα μικρότερα τμήματα του συλλόγου και το 2012 προωθήθηκε στην ομάδα των ανδρών κάνοντας την πρώτη του εμφάνιση σε αγώνα του πρωταθλήματος με αντίπαλο την ΑΕΚ στις 20 Οκτωβρίου 2012.
Στις 22 Νοεμβρίου 2013 ανακοινώθηκε η συμφωνία για επέκταση του συμβολαίου του μέχρι το 2018. Τις επόμενες τρεις χρονιές (2013-14, 2014-15, 2015–16) υπήρξε βασικό στέλεχος της ομάδας, ενώ την επόμενη (2016–17) μαζί με τον Λέο Μάτος πλαισίωσε το δεξί άκρο της άμυνας, φτάνοντας παράλληλα και στην κατάκτηση του πρώτου τίτλου στην καριέρα του, του κυπέλλου Ελλάδας, στον τελικό του οποίου ο ΠΑΟΚ επικράτησε της ΑΕΚ με 2-1, με τον ίδιο να αγωνίζεται ως αλλαγή.
Το καλοκαίρι του 2017 παραχωρήθηκε ως δανεικός για έναν χρόνο στη βελγική Σιντ Τρούιντεν.
Στις 31 Ιανουαρίου του 2019 παραχωρήθηκε δανεικός στην Άνκαραγκιουτζου για 5 μήνες.

Στις εθνικές ομάδες

Υπήρξε μέλος της εθνικής Νέων το 2011, ενώ από το 2013 μέχρι το 2014 ήταν διεθνής με την Ελπίδων (Κ-21).
Το 2015 κλήθηκε για πρώτη φορά στην εθνική Ανδρών, με την οποία πραγματοποίησε το ντεμπούτο του στις 7 Σεπτεμβρίου στην εκτός έδρας αναμέτρηση με τη Ρουμανία (0-0) για τα προκριματικά του Euro 2016, όπου ξεκίνησε ως βασικός.
Ανδρέας Ευδαιμονογιάννης

Ο Ανδρέας Ευδαιμονογιάννης ήταν Έλληνας λόγιος του 16ου αιώνα.

Βιογραφικά στοιχεία

Γεννήθηκε στον Κύδωνα της Κρήτης από γονείς με καταγωγή από την οικογένεια των Παλαιολόγων που κατέφυγαν εκεί μετά την άλωση της Κωνσταντινούπολης.
Διδάχτηκε τα πρώτα γράμματα στην πατρίδα, και ήρθε στην Πάδουα μαζί με τον συμπατριώτη του Κωνσταντίνο Παλαιόκαπα, όπου παρακολούθησε μαθήματα ρητορικής και φιλοσοφίας. Μετά τον θάνατο του Κωνσταντίνου το 1574 εγκαταστάθηκε στη Ρώμη μαζί με τον αδελφό του Παλαιόκαπα. Ασπάσθηκε τον καθολικισμό και κατατάχτηκε στο τάγμα του Ιησού.
Προοριζόταν να γίνει καρδινάλιος, αλλά δεν πρόλαβε, διότι απεβίωσε. Πέθανε στην Ρώμη σε ηλικία εβδομήντα χρονών.
Α΄ Εθνική ποδοσφαίρου γυναικών 2008-2009

Το πρωτάθλημα Ελλάδας ποδοσφαίρου γυναικών 2008–09 ήταν το 17ο πρώταθλημα Α' Εθνικής ποδοσφαίρου γυναικών. Διεξήχθη σε δύο φάσεις. Στην πρώτη φάση έγιναν δύο όμιλοι, ο Βόρειος με 7 ομάδες και ο Νότιος με 9 ομάδες. 2 ομάδες από κάθε όμιλο προκρίθηκαν στην τελική φάση, όπου έδωσαν διπλούς νοκ-άουτ αγώνες. Πρωταθλητής αναδείχθηκε ο ΠΑΟΚ για πέμπτη φορά στην ιστορία του.
Εμίλ Ζάτοπεκ

Καριέρα

Γεννήθηκε στο Κοπρίβνιτσε της Τσεχοσλοβακίας ( σήμερα υπάγεται στην Τσεχία ). Όντας ακόμη έφηβος, ξεκίνησε να εργάζεται σε εργοστάσιο παπουτσιών στο Ζλιν. Εκεί, έπειτα από προτροπή του γυμναστή του εργοστασίου, ασχολήθηκε για πρώτη φορά με το τρέξιμο, έχοντας ως πρότυπο τον Φινλανδό δρομέα μεσαίων και μεγάλων αποστάσεων, Πάαβο Νούρμι. Το 1944, κατέρριψε τα εγχώρια ρεκόρ 2000, 3000 και 5000 μέτρα και με τη λήξη του Β' Παγκοσμίου Πολέμου, εντάχθηκε στις τσεχοσλοβάκικες ένοπλες δυνάμεις, γεγονός που του έδωσε την άνεση ώστε να ασχοληθεί με τον πρωταθλητισμό.
Το 1946, συμμετείχε στο Ευρωπαϊκό Πρωτάθλημα Ανοιχτού Στίβου του Όσλο, όπου κατετάγη έκτος στα 5000 μ., κάνοντας παράλληλα νέο εθνικό ρεκόρ. Το 1948, στους Ολυμπιακούς Αγώνες του Λονδίνου, κατέκτησε το χρυσό μετάλλιο στα 10000 μέτρα και το ασημένιο στο αγώνισμα των 5000 μέτρων.
Το 1950, στο Ευρωπαϊκό Πρωτάθλημα Ανοιχτού Στίβου του Βελγίου κατάφερε να αναδειχτεί νικητής τόσο στα 5000 όσο και στα 10000 μέτρα. Στους Ολυμπιακούς Αγώνες του 1952 στο Ελσίνκι πέτυχε τον άθλο της κατάκτησης 3 χρυσών μεταλλίων στα αγωνίσματα των 5000μ., 10000μ. και του Μαραθωνίου δρόμου. Το 1954, στο Ευρωπαϊκό Πρωτάθλημα της Βέρνης, υπερασπίστηκε με επιτυχία τον τίτλο του στα 10000 μέτρα ενώ κατετάγη τρίτος στο αγώνισμα των 5000 μέτρων.
Το 1956, στους Ολυμπιακούς Αγώνες της Μελβούρνης, συμμετείχε στον μαραθώνιο δρόμο, τερματίζοντας στην έκτη θέση. Τον επόμενο χρόνο αποσύρθηκε από την ενεργό δράση.

Μετέπειτα χρόνια

Ο Ζάτοπεκ αποτελούσε προσωπικότητα με κύρος εντός των κόλπων του Κ.Κ. Τσεχοσλοβακίας, όμως το 1968, στήριξε με δηλώσεις του το κίνημα της Άνοιξης της Πράγας, με αποτέλεσμα, μετά την κατάπνιξή του, ο ίδιος να αποβληθεί τόσο από το κόμμα όσο και από τις τάξεις του στρατού.
Ο Εμίλ Ζάτοπεκ τιμήθηκε μετά θάνατο με το μετάλλιο Πιερ ντε Κουμπερτέν (2000).
Μαύρος Σέρβιος Ονοράτος

Σχόλια στο Βιργίλιο

Τα Σχόλια στο Βιργίλιο (In Vergilii Aeneidem commentarii) του Σερβίου έχουν διασωθεί σε δύο διακριτές χειρογραφικές παραδόσεις. Στην πρώτη, το κείμενο είναι σχετικά σύντομο, και αποδίδεται στο Σέρβιο εντός των ίδιων των χειρογράφων αλλά και βάσει στοιχείων του κειμένου. Μια δεύτερη κατηγορία χειρογράφων, που απορρέουν από γραφέα του 10ου και 11ου αιώνα, ενσματώνουν το ίδιο κείμενο σε πολύ διευρυμένο σχολιασμό. Οι άφθονες προσθήκες έχουν διαφορετικό ύφος από την πρώτη παράδοση, και κανένα από αυτά τα χειρόγραφα δε φέρει το όνομα του Σερβίου. Η δεύτερη παράδοση σχολίων είναι γνωστά ως Servius Auctus ή Servius Danielis, από τον Πιερ Ντανιἐλ, ο οποίος τα δημοσίευσε για πρώτη φορά το 1600. Μια τρίτη κατηγορία χειρογράφων, που γράφτηκε κατά το μεγαλύτερο μέρος στην Ιταλία, δίνει το βασικό κείμενο με παρεμβαλόμενα σχόλια, που αποδεικνύουν τη συνεχή χρησιμότητα του έργου του Σερβίου.
Τα Σχόλια του Σερβίου Ονοράτου είναι στην πραγματικότητα η μόνη πλήρως σωζόμενη έκδοση ενός κλασσικού συγγραφέα που γράφτηκε πριν από την κατάρρευση της Αυτοκρατορίας στη Δύση. Το έργο είναι σε μεγάλο βαθμό δομημένο όπως μια σύγχρονη κριτική έκδοση των κλασσικών, και βασίζεται εν μέρει σε εκτεταμένη φιλολογια της Βιργιλιανής κριτικής, για την οποία τα μόνα που γνωρίζουμε σε πολλές περιπτὠσεις είναι πληροφορίες που έχουν διασωθεί μέσω του Σερβίου. Οι σημειώσεις στο κείμενο του Βιργιλίου, αν και συνήθως υποτάσσονται σε παλαιότερα του Σερβίου χειρόγραφα, διασώζουν πολύτιμες πληροφορίες σχετικά με τις αρχαίες κριτικές αναθεωρήσεις και την κειμενική κριτική του Βιργιλίου. Στη γραμματική ερμηνεία, ο Σέρβιος εκφράζει τις άκαμπτες λεπτότητες της εποχής του, ενώ οι ετυμολογίες του, όπως είναι φυσικό, παραβιάζουν κάθε σύγχρονο ετυμολογικό κανόνα και βασίζονται αντ' αυτού σε ανέκδοτα (ιστορικά, μυθολογικά κτλ).
Ο Σέρβιος αντιτίθεται στην επικρατούσα την εποχή του αλληγορική μέθοδο ανάγνωσης του κειμένου. Για τον ιστορικό της αρχαιότητας, η σταθερή αξία του έργου του Σερβίου έγκειται στη διατήρηση πληροφοριών για τη ρωμαϊκή ιστορία, θρησκεία, μνημεία και γλώσσα, τα οποία πιθανώς να μην είχαν διασωθεί εκτός των Σχολίων του. Σημαντικά στοιχεία της βαθύτατης πολυμάθειας του Βάρρωνα και άλλων αρχαίων μελετητών έχει επιβιώσει μέσα από τις σελίδες του.

Άλλα έργα

Εκτός από τα σχόλια στο Βιργίλιο, σώζονται και άλλα έργα του Σερβίου: μια συλλογή από σημειώσεις σχετικά με τη γραμματική (Ars grammatica) του Αελίου Δονάτου, μια πραγματεία για τις μετρικές καταλήξεις (De finalibus) και ένα σύντομο έργο για τα διάφορα ποιητικά μέτρα (De centum metris).
Η έκδοση των Georg Thilo και Hermann Hagen (1878-1902), παραμένει η μοναδική έκδοση του συνόλου του έργου του. Σε εξέλιξη είναι το έργο Harvard Servius του Πανεπιστημίου Χάρβαρντ (Servianorum σε Vergili Carmina Commentariorum Editio Harvardiana), από τους προβλεπόμενους πέντε τόμους του οποίου, δύο έχουν μέχρι στιγμής κυκλοφορήσει (Αινειάδα 1-2), 1946 * ii (Αινειάδα 3-5).
Αλεξί Μποσετί

Βιογραφία

Ο Αλεξί Μποσετί γεννήθηκε το 1993 εντός μιας οικογένειας με καταγωγή από την ίδια πόλη της Νις. Είναι δισέγγονος του μουσικοσυνθέτη και πιανίστα Ανρί Μπετί και της τενόρου Φρεντά Μπετί.
Μέλος της Populaire Sud από νεαρή ηλικία, ο νεαρός επιθετικός, καταγόμενος από το Βιε-Νις, πέρασε αρχικά από την Καβιγκάλ Νις Σπορ και την J.S.O. της Βιλφράνς-συρ-Μερ προτού ενταχθεί στα τμήματα υποδομής της ΟΖΚ Νις.
Ο ιδιαίτερα προικισμένος αυτός τεχνίτης κατάφερε να αναδειχτεί κατακτώντας το Κύπελλο Γκαμπαρντελά της σεζόν 2011-2012 με την ηλικιακή κατηγορία U19 της ΟΖΚ Νις στις 28 Απριλίου 2012.

Σταδιοδρομία

Πραγματοποίησε το επαγγελματικό του ντεμπούτο στις 20 Μαΐου 2012 σε μια αναμέτρηση για το πρωτάθλημα απέναντι στην Ολιμπίκ Λυών, όπου εισήλθε ως αλλαγή στο 86ο λεπτό της αναμέτρησης.
Πέτυχε το πρώτο του επαγγελματικό τέρμα στις 28 Νοεμβρίου 2012 απέναντι στη Μονπελιέ ΣΚ, στα πλαίσια των προημιτελικών της 19ης έκδοσης του Λιγκ Καπ.
Το Σάββατο 6 Απριλίου 2013, στο Σταντιόμ Μυνισιπάλ, δέχτηκε την πρώτη κόκκινη κάρτα της καριέρας του έπειτα από ένα σκληρό μαρκάρισμα με τα δύο πόδια που θα μπορούσε να αποδειχτεί άκρως επικίνδυνο για τον παίκτης της Τουλούζ, Σεΐκ Μ'Μπενγκ, εφόσον ο τελευταίος δεν είχε καταφέρει να το αποφύγει.
Στις 13 Ιουλίου 2013, 15 χρόνια και 1 ημέρα μετά τη νίκη της Εθνικής Γαλλίας στο Παγκόσμιο Κύπελλο του 1998, κατέκτησε, με την Εθνική Γαλλίας U20, το Παγκόσμιο Κύπελλο U20 του 2013, νικώντας στον τελικό που διεξήχθη στην Κωνσταντινούπολη, την Εθνική Ουρουγουάης U20.
Σταγιάδες Τρικάλων

Μονή Σταγιάδων

Το χωριό είναι γνωστό για το μοναστήρι της Ι. Μ. Κοιμήσεως της Θεοτόκου. Το καθολικό της μονής είναι σταυροειδής εγγεγραμμένος, τετράστυλος ναός, με καλής ποιότητας τοιχογραφίες των αρχών του 17ου αι. Ο νάρθηκας του καθολικού είναι διακοσμημένος με τοιχογραφίες των μέσων του 18ου αι,, από τον Χιοναδίτης ζωγράφο Μιχαήλ του Μιχαήλ. Ενδιαφέρον είναι το ξυλόγλυπτο τέμπλο του ναού, που χρονολογείται στις αρχές του 18ου αι., ενώ στον ίδιο αιώνα  χρονολογούνται και οι εικόνες του τέμπλου. Η χρονολογία ίδρυσης του μοναστηριού είναι άγνωστη ενώ ελάχιστα είναι γνωστά και για την ιστορία του. Κατά την παράδοση χτίστηκε το 1004, γι αυτό και το 2004 έγινε πανηγυρικός εορτασμός των 1000 χρόνων, στον οποίο παρευρέθηκαν ο Αρχιεπίσκοπος Αθηνών και Πάσης Ελλάδος Χριστόδουλος και ο Πρόεδρος της Δημοκρατίας Κωνσταντίνος Στεφανόπουλος.

Διάφορα

Σύμφωνα με καταγγελία κτηνοτρόφου, κατοίκου του χωριού, σε τοπικό ραδιοφωνικό σταθμό, το 2007 μια αρκούδα εμφανίστηκε στο χωριό, επιτιθέμενη σε ποιμνιοστάσιο ενώ, παλαιότερα, αρκούδα είχε επίσης προκαλέσει ζημιές σε αμπέλια και οπωροφόρα δέντρα.
Η Σκιαδάρη ήταν οικισμός πάνω από το σημερινό χωριό.
Έρικ Μπάνα

Πρώτα χρόνια και οικογένεια

Ο Έρικ Μπάνα γεννήθηκε με το όνομα Έρικ Μπαναντίνοβιτς στη Μελβούρνη της Πολιτείας της Βικτώρια, ο νεότερος από δύο παιδιά. Έχει έναν αδερφό, τον Άντονυ. Έχει κροατική καταγωγή από την πλευρά του πατέρα του. Ο παππούς του Μπάνα από την πλευρά του πατέρα του, ο Ματ Μπαναντίνοβιτς, μετανάστευσε στην Αργεντινή μετά τον Β' Παγκόσμιο Πόλεμο και η γιαγιά του από την πλευρά του πατέρα του μετανάστευσε στη Γερμανία και έπειτα στην Αυστραλία μετά τον Β' Παγκόσμιο Πόλεμο τη δεκαετία του 1950 με τον γιο της, Ίβαν (ο πατέρας του Μπάνα).
Ρόλαντ Έμεριχ

Βιογραφία

Γεννήθηκε το 1955 στη Στουτγκάρδη. Ξεκίνησε να σπουδάζει σχεδιασμό παραγωγής στο Πανεπιστήμιο Τηλεόρασης και Κινηματογράφου του Μονάχου και στη συνέχεια επέλεξε να ακολουθήσει τη σκηνοθεσία.
Έγινε γνωστός από την ταινία Ημέρα Ανεξαρτησίας του 1996, για την οποία κέρδισε βραβείο Saturn καλύτερου σκηνοθέτη. Στη συνέχεια, δημιούργησε το 1998 το Godzilla. Το 2004 σκηνοθέτησε το Μετά την Επόμενη Μέρα και το 2009 το 2012.
Το 2015 κυκλοφόρησε την ταινία Stonewall με θέμα την εξέγερση του Στόουνγουολ. Η ταινία αξιολογήθηκε αρνητικά απο τη ΛΟΑΤ κοινότητα των ΗΠΑ. Το 2016 κυκλοφόρησε το Ημέρα ανεξαρτησίας 2, σίκουελ της ταινίας του 1996, ενώ έχει ανακινωθεί ότι θα υπάρξει και Ημέρα ανεξαρτησίας 3.
Ο Έμεριχ είναι ανοιχτά ομοφυλόφιλος, ΛΟΑΤ ακτιβιστής και υποστηρικτής του Δημοκρατικού Κόμματος των ΗΠΑ.